BEGRUNDELSE

1. BAGGRUND FOR FORSLAGET

• Forslagets begrundelse og formål

Nærværende forslag indgår i den ambitiøse plan for eksterne investeringer ("planen"), der blev bebudet i Kommissionens meddelelse af 7. juni 2016 om oprettelsen af en ny ramme for partnerskaber med tredjelande som led i den europæiske dagsorden for migration. Den 28. juni 2016 tilsluttede Det Europæiske Råd sig planen, som har til formål at tackle de underliggende årsager til migration ved at bidrage til opfyldelsen af målene for bæredygtig udvikling. Nærværende forslag vil sætte Den Europæiske Investeringsbank (EIB) i stand til at bidrage til planen gennem en både kvantitativ og kvalitativ forøgelse af EIB's eksterne mandat. Det vil give EIB mulighed for hurtigt at bidrage til planens målsætninger, navnlig ved at yde supplerende finansiering til modtagere i den private sektor. Foruden de supplerende komponenter ("søjler"), der er nævnt nedenfor, indeholder nærværende forslag de centrale elementer vedrørende EIB's bidrag til planen.

EU-garantiens dækning og de vilkår, der knytter sig til den, i forbindelse med EIB's eksterne transaktioner fastlægges i afgørelser truffet af Europa-Parlamentet og Rådet. Den seneste afgørelse om EIB-finansieringstransaktioner uden for Unionen i perioden 2014-2020 blev vedtaget ved Europa-Parlamentets og Rådets afgørelse nr. 466/2014/EU af 16. april 2014 ("afgørelsen").

Behovet for en EU-garanti i forbindelse med EIB's eksterne transaktioner skyldes bankens vedtægtsmæssige pligt til at sikre en passende sikkerhed for alle sine udlånstransaktioner og mere overordnet behovet for at sikre EIB's kreditværdighed. EU-garantien har været det vigtigste instrument til at sikre overensstemmelse mellem EIB's finansielle struktur, som er langt mere lånefinansieret end for andre internationale finansielle institutioner (IFI'er), og de væsentligt højere risici forbundet med långivning til tredjelande, idet der fokuseres på at bevare EIB's AAA-rating og samtidig begrænse bankens kapitalforbrug.

Unionen yder EIB en budgetgaranti, der dækker risici af statslig eller politisk karakter i forbindelse med de af bankens finansieringstransaktioner, der gennemføres uden for Unionen til støtte for Unionens eksterne politiske målsætninger. EIB finansierer desuden investeringsværdige aktiviteter uden for Unionen for egen risiko samt aktiviteter under særlige mandater, f.eks. i AVS-landene.

Ifølge afgørelsens artikel 19 skal Kommissionen i samarbejde med EIB forelægge en midtvejsrapport for Europa-Parlamentet og Rådet, der indeholder en evaluering af de første års anvendelse af afgørelsen (2014-2016). Rapporten skal om nødvendigt ledsages af et forslag til ændring af afgørelsen. Midtvejsrapporten bygger på en uvildig ekstern evaluering og bidrag fra EIB. Den indeholder navnlig et forslag om at ændre listen over finansieringsberettigede lande.

På grundlag af EIB's overslag over långivningen til området i hele mandatperioden finder Kommissionen det vanskeligt at sikre EIB's eksterne finansieringsvirksomhed under EU-garantien for resten af den nuværende finansielle periode 2014-2020. På grund af landenes risikorating (f.eks. i det østlige naboskabsområde) er der desuden kun begrænset mulighed for at benytte EIB's egne risikofaciliteter. Endvidere opfordrede Det Europæiske Råd den 18. marts 2016 EIB til på mødet i juni at forelægge "et specifikt initiativ med henblik på hurtigt at mobilisere yderligere finansiering til støtte for bæredygtig vækst, vital infrastruktur og social samhørighed i de sydlige nabolande og landene på Vestbalkan". Den 16. juni 2016 drøftede EIB's bestyrelse som reaktion på Det Europæiske Råds konklusioner af 18. marts 2016 et dokument, som danner grundlaget for EIB's forslag til Det Europæiske Råd. I sine konklusioner af 28. juni 2016 anførte Det Europæiske Råd, at "Den Europæiske Investeringsbanks initiativ i de sydlige nabolande og i landene på det vestlige Balkan som et første skridt inden for den nye samarbejdsramme skal bidrage til at fremme investeringer i partnerlandene og har vores fulde støtte". EIB's dokument bygger på tre søjler: